- হ্যাঁ, মন্ত্রীমশায়, তিনদিন পরে যখন মরতেই হবে তখন তিনটি ইচ্ছে তো অবশ্যই পূরণ করতে হবে। তা আমার প্রথম ইচ্ছেটা হচ্ছে, আপনাদের রাজকন্যার সাথে আজ গোধূলি লগ্নেই আমার বিয়েটা হয়ে যাক। রাজপুত্র মন্ত্রীর প্রশ্নের উত্তরে বললেন।  - য়্যাঁ ! কি বললে ? অবাক হয়ে মন্ত্রী শুধোলেন। দুষ্টুমির হাসিতে ঝিকমিকিয়ে উঠলো রাজপুত্রের চোখ। বললেন- আমি তো নিজের জীবন ভিক্ষা চাইছিনে। সুতরাং আমার প্রথম  ইচ্ছে পূরণ করুন আপনারা।  দাড়াও বাপু, রাজাকে বলি ব্যাপারটা ! বলে মন্ত্রী চলে গেলেন।  - মহারাজ ! মন্ত্রী ডাকলেন।  - উঃ ! বলো ! রাজা বললেন।  - বন্দী তার প্রথম ইচ্ছের কথা বলেছে মহারাজ। আজ গোধূলি লগ্নে তার সাথে রাজকন্যার বিয়ে দিতে হবে।  - য়্যাঁ, কী বললে ?  - হ্যাঁ মহারাজ, বন্দী রাজপুত্রের প্রথম ইচ্ছেটা তাই।  - হুঁ ! রাজা একটুখানি ভাবলেন। ঠিক আছে, বিয়ের আয়োজন করো। বন্দীর ইচ্ছে অবশ্যই পূরণ করতে হবে।